Komisjoni määrus (EÜ) nr 27/2004,

5. jaanuar 2004,

millega kehtestatakse üksikasjalikud üleminekueeskirjad nõukogu määruse (EÜ) nr 1257/1999 kohaldamiseks seoses Tšehhi Vabariigis, Eestis, Küprosel, Lätis, Leedus, Ungaris, Maltal, Poolas, Sloveenias ja Slovakkias EAGGF tagatisrahastust rahastatavate maaelu arendamise meetmetega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, [1] eriti selle artikli 2 lõiget 3,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, [2] eriti selle artikli 41 esimest lõiku,

ning arvestades järgmist:

(1) Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisaktiga muudetud nõukogu 17. mai 1999. aasta määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta) [3] artikli 47a lõigetega 2 ja 3 ning artikliga 47b nähakse ette erieeskirjad, mis käsitlevad nimetatud määruse artikli 47a lõikes 1 osutatud maaelu arendamise meetmete rahastamist EAGGF tagatisrahastust. Eelkõige nähakse ette, et kohaldatakse teatavaid sätteid, mis sisalduvad nõukogu 21. juuni 1999. aasta määruses (EÜ) nr 1260/1999, millega nähakse ette üldsätted struktuurifondide kohta, [4] viimati muudetud kõnealuse ühinemisaktiga.

(2) Need eeskirjad jõustuvad uute liikmesriikide ühinemisel. Tuleks ette näha rakendusmeetmed, et hõlbustada üleminekut eeskätt nõukogu 17. mai 1999. aasta määruses (EÜ) nr 1258/1999 ühise põllumajanduspoliitika rahastamise kohta [5] ja nimetatud määruse rakenduseeskirjades sätestatud EAGGF tagatisrahastu toimimist käsitlevate kehtivate eeskirjade kohaldamiselt määrusega (EÜ) nr 1257/1999 kehtestatud erieeskirjade kohaldamisele.

(3) Kuna uued liikmesriigid ei ole ühisraha vastu võtnud, tuleks kehtestada erisätted muu hulgas kuludeklaratsioonides kasutatava vahetuskurssi kohta, kaldudes kõrvale komisjoni 22. detsembri 1998. aasta määrusest (EÜ) nr 2808/98, millega sätestatakse põllumajanduse eurol põhineva valuutasüsteemi üksikasjalikud rakenduseeskirjad põllumajandussektoris. [6]

(4) Komisjoni 26. veebruari 2002. aasta määrusega (EÜ) nr 445/2002, millega kehtestatakse üksikasjalikud eeskirjad nõukogu määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks) kohaldamiseks, [7] nähakse ette finantssätted, mis ei sobi kokku määruse (EÜ) nr 1257/1999 artiklites 47a ja 47b sätestatud erieeskirjadega. Neid sätteid ei tohiks kohaldada uute liikmesriikide maaelu arengu programmdokumentide suhtes.

(5) Määruse (EÜ) nr 1257/1999 artiklitega 33h ja 33i nähakse vastavalt ette täiendavate otsetoetuste osaline rahastamine maaelu arengu programmitöö raames ja täiendavad riiklikud toetused Maltal. Kuna need meetmed on väga erilist laadi, tuleks nende haldamiseks ja kontrollimiseks vastu võtta erisätted.

(6) Kuna uued liikmesriigid ühinevad mitte aasta alguses, vaid 1. mail 2004, tuleks kehtestada erimeetmed vähemsoodsate piirkondade toetuse taotluste esitamiseks 2004. aastal tagamaks, et uued liikmesriigid täidavad oma kontrollikohustusi.

(7) Käesolevas määruses sätestatud meetmed on kooskõlas Euroopa Põllumajanduse Arendus- ja Tagatisfondi komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Kohaldamisala

Käesoleva määrusega kehtestatakse üksikasjalikud üleminekueeskirjad määruse (EÜ) nr 1257/1999 artiklites 47a ja 47b sisalduvate finantssätete kohaldamiseks Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia (edaspidi "uued liikmesriigid") suhtes.

Artikkel 2

Kulutuste abikõlblikkus

1. Määruse (EÜ) nr 1260/1999 artikli 30 lõike 2 teise lõigu kohaldamisel viitab uute liikmesriikide maaelu arengu programmdokumente heakskiitvas komisjoni otsuses sätestatud kulutuste abikõlblikkuse lõppkuupäev maksetele, mida teevad määruse (EÜ) nr 1258/1999 artiklis 4 osutatud makseasutused.

2. Ilma et see piiraks ühinemisakti artikli 33 lõike 5 kohaldamist, on abikõlblikud üksnes kulutused, mis on seotud meetmetega, mis on valitud osaliseks rahastamiseks määruse (EÜ) nr 1257/1999 alusel kooskõlas ettenähtud valikukriteeriumide ja -menetlustega ja mille suhtes on kohaldatud ühenduse eeskirju kogu selle ajavahemiku vältel, mil need on tehtud.

Artikkel 3

Maksed

1. Määruse (EÜ) nr 1260/1999 artiklis 32 sisalduvaid viiteid makseasutusele käsitatakse viidetena määruse (EÜ) nr 1258/1999 artiklis 4 osutatud makseasutustele.

2. Määruse (EÜ) nr 1260/1999 artikli 32 lõike 1 kohaldamisel viitavad vahe- ja lõppmaksed makseasutuste tegelikult tehtud maksetele.

3. Määruse (EÜ) nr 1260/1999 artikli 32 lõike 3 kohaldamisel kehtivad maaelu arengu programmdokumentide kohaste vahemaksete suhtes järgmised tingimused:

a) komisjonile on esitatud värskeim nõutav rakendamise aastaaruanne, mis on ette nähtud määruse (EÜ) nr 1257/1999 artikli 48 lõike 2 kolmanda lõiguga;

b) on esitatud värskeim nõutav raamatupidamise aastaaruanne määruse (EÜ) nr 1258/1999 artikli 6 lõike 1 punkti b kohaselt.

4. Määruse (EÜ) nr 1260/1999 artikli 32 lõike 4 kohaldamisel tehakse maaelu arengu programmdokumendi kohane lõppmakse määruse (EÜ) nr 1258/1999 artikli 7 lõikega 3 ettenähtud raamatupidamisarvestuse kontrollimist ja heakskiitmist käsitleva värskeima otsuse põhjal.

5. Tõendatud maksetaotlused esitatakse käesoleva määruse lisas esitatud näidise kohaselt.

Artikkel 4

Makseasutused

1. Iga makseasutus peab raamatupidamisarvestust, mis hõlmab üksnes nende vahendite kasutamist, mis on talle kättesaadavaks tehtud maaelu arengu programmdokumentides sätestatud meetmetele tehtavate kulutuste katmiseks.

2. Makseasutused tagavad, et ühenduse toetust makstakse saajale riiklikku toetusega samal ajal või hiljem.

Artikkel 5

Euro kasutamine

Komisjoni otsused, maksekohustused, maksetaotlustele lisatud kuludeklaratsioonid ja maksed väljendatakse eurodes kooskõlas komisjoni määrusega (EÜ) nr 643/2000. [8]

Määruse (EÜ) nr 1257/1999 artiklis 33h sätestatud meetme puhul arvestavad liikmesriigid omavääringus tehtud kulutused ümber eurodesse, kasutades otsetoetuskavade suhtes kohaldatavat vahetuskurssi.

Artikkel 6

Kuluaruanded ja -prognoosid

Määruse (EÜ) nr 445/2002 artikleid 47, 48 ja 49 ei kohaldata uute liikmesriikide maaelu arengu programmdokumentide suhtes.

Artikkel 7

Raamatupidamisarvestuse kontrollimine ja heakskiitmine

1. Komisjoni määruse (EÜ) nr 1663/95 [9] artikli 5 lõike 1 kohaldamisel hõlmavad selle artikli 4 lõikes 1 osutatud aruanded:

a) kokkuvõtet aastastest kulutustest iga maaelu arendamise meetme kohta;

b) tabelit, milles on näidatud erinevused punkti a kohaselt esitatud kulutuste ja käesoleva määruse artikli 3 lõikes 3 osutatud vahemaksete tarvis esitatud kulutuste vahel;

c) võlgnike nimekirja väljavõtte kujulist tabelit, milles on näidatud kindlakstehtud, kuid majandusaasta lõpus veel sissenõudmata maaelu arendamise meetmetega seotud võla kogusumma.

2. Määruse (EÜ) nr 1663/95 artikli 7 lõike 1 teise lõigu kohaldamisel arvatakse määruse (EÜ) nr 1258/1999 artikli 7 lõikes 3 osutatud raamatupidamisarvestuse kontrollimise ja heakskiitmise otsuse kohaselt sissenõutavad või makstavad summad komisjoni hiljem tehtavatest maksetest maha või lisatakse neile.

Artikkel 8

Täiendavad otsetoetused

1. Olenemata määruse (EÜ) nr 445/2002 artiklist 58, teeb makseasutus määruse (EÜ) nr 1257/1999 artiklis 33h sätestatud täiendavate otsetoetustega seotud maksed maksetaotluse põhjal, mis on esitatud nõukogu määruse (EÜ) nr 1259/1999 [10] artiklis 1c sätestatud riikliku täiendava otsetoetuse saamiseks. Uute liikmesriikide puhul, kes kohaldavad määruse (EÜ) nr 1259/1999 artiklit 1a, tagab makseasutus, et täiendavat otsetoetust makstakse sama määruse artiklis 1 osutatud toetuskavade kohase ühenduse otsetoetusega samal ajal või hiljem.

2. Olenemata määruse (EÜ) nr 445/2002 artiklitest 59–64, kohaldavad liikmesriigid määruse (EÜ) nr 1257/1999 artiklis 33h sätestatud meetme puhul nõukogu määrust (EMÜ) nr 3508/92 [11] ja komisjoni määrust (EÜ) nr 2419/2001. [12]

Artikkel 9

Täiendavad riiklikud toetused Maltal

Olenemata määruse (EÜ) nr 445/2002 artiklist 58, teeb makseasutus määruse (EÜ) nr 1257/1999 artiklis 33i sätestatud Malta täiendavate riiklike toetustega seotud maksed maksetaotluse põhjal, mis on esitatud riikliku toetuse saamiseks.

Artikkel 10

Üleminekusätted aastaks 2004

Toetusesaajad peavad esitama pädevatele asutustele taotlused määruse (EÜ) nr 1257/1999 V peatükis sätestatud hüvitiste saamiseks 2004. aasta eest enne 1. juulit 2004 või uute liikmesriikide kehtestatavaks hilisemaks kuupäevaks, mis on kooskõlas nende kontrollikohustustega, mis tulenevad määruse (EÜ) nr 445/2002 II peatüki 6. jaost.

Artikkel 11

Jõustumine

Käesolev määrus jõustub 1. mail 2004 Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingu jõustumise korral.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 5. jaanuar 2004

Komisjoni nimel

komisjoni liige

Franz Fischler

[1] ELT L 236, 23.9.2003, lk 17.

[2] ELT L 236, 23.9.2003, lk 33.

[3] EÜT L 160, 26.6.1999, lk 80.

[4] EÜT L 161, 26.6.1999, lk 1.

[5] EÜT L 160, 26.6.1999, lk 103.

[6] EÜT L 349, 24.12.1998, lk 36. Määrust on viimati muudetud määrusega (EÜ) nr 816/2003 (ELT L 116, 13.5.2003, lk 12).

[7] EÜT L 74, 15.3.2002, lk 1. Määrust on viimati muudetud määrusega (EÜ) nr 963/2003 (ELT L 138, 5.6.2003, lk 32).

[8] EÜT L 78, 29.3.2000, lk 4.

[9] EÜT L 158, 8.7.1995, lk 6. Määrust on viimati muudetud määrusega (EÜ) nr 2025/2001 (EÜT L 274, 17.10.2001, lk 3).

[10] EÜT L 160, 26.6.1999, lk 113.

[11] EÜT L 355, 5.12.1992, lk 1.

[12] EÜT L 327, 12.12.2001, lk 11.

--------------------------------------------------

LISA

+++++ TIFF +++++

+++++ TIFF +++++

+++++ TIFF +++++

--------------------------------------------------